**Аглядная інфармацыйная гадзіна ў 2 класе**

**Тэма:** “Свет у падзеях”

**Форма правядзення :** агляд

**Дата правядзення:**

**Мэта:** фарміраванне актыўнай жыццёвай пазіцыі, інфармацыйнай культуры навучэнцаў

**Задачы:**

* удасканальваць уменні працаваць з асноўнымі крыніцамі інфармацыі;
* садзейнічаць абмену інфармацыі паміж дзецьмі;
* садзейнічаць развіццю ўмення рабіць высновы, ставіць пытанні;
* стварыць умовы для развіцця ўмення працаваць у пары і калектыўна.

**Падрыхтоўчы этап:** падбор навін у сетцы Інтэрнэт.

**Абсталяванне:** карткі з прыкладнымі пытаннямі да выступоўцаў, карткі для парнай работы, карткі слоў для слоўнікавай работы, фізічная карта.

**Ход інфармацыйнай гадзіны**

1. **Арганізацыйны момант**
* Рабяты, я рада вас вітаць на інфармацыйнай гадзіне. Запрашаю заняць свае месцы. Спадзяюся на актыўную і цікавую работу.
1. **Паведамленне тэмы інфармацыйнай гадзіны, фрмы і задач**

**Настаўнік:**

* Рабяты, прачытайце тэму інфармацыйнай гадзіны. Што азначаюць гэтыя словы на вашу думку? Што значыць - навіны свету? (*Адказы дзяцей).* Сапраўды, сёння мы здзейснім агляд навін, якія адбыліся не толькі ў нашай краіне, але і ў іншых краінах, дзяржавах нашага зямнога шара. А што азначае агляд навін? *(Адказы дзяцей).* Агляд – гэта кароткія паведамленні, якія агучваюцца па крузе асобнымі вучнямі, або мікрагрупамі. Матэрыялам для навін служаць перыядычныя выданні, тэле – і радыёперадачы, сетка Інтэрнэт. Наша задача, рабяты, падзяліцца новай інфармацыяй пра падзеі свету, размежаваць на групы атрыманую інфармацыю, вучыцца задаваць пытанні па агучаным, рабіць высновы.

**Рубрыка “Слоўнік СМІ”**

**Настаўнік:**

* Як было зазначана вышэй - сродкамі інфармацыі з’яўляюцца перыядычныя выданні, узнікае такое да вас пытанне – што такое перыядычныя выданні, або перыёдыка? *(Адказы дзяцей).* Дзе мы можам знайсці значэнне дадзнага слова. *(Адказы дзяцей, затым дзяжурны па слоўніку нагадвае правілы карыстання дадзенай кнігай, а пасля зачытвае значэнне слова перыёдыка, або перыядычныя выданні).*
* Назавіце, якія перыядычныя выданні вам вядомы. (*Адказы дзяцей).*
* Давайце ўспомнім слова з якім пазнаёміліся на мінулым занятку. Як называюцца тэксты з якіх складаецца любая газета, часопіс? *(Дзеці ў парах са складоў складаюць слова “нататка”).*

**Састаўленне карты агляду.** *(Работа з картай РБ)*

**Настаўнік.**

* А цяпер я вам прапаную перайсці да тэмы занятка. Навіны свету ўмоўна можна размежаваць на такія групы:
* Навіны краіны
* Навіны блізкага замежжа
* Навіны дальняга замежжа
* Вось, адна з задач сённяшняга занятка – размежаваць падрыхтаваныя вамі навіны на дадзеныя групы.
* Скажыце як называецца наша краіна? *(Пасля адказаў дзяцей на дошку прымацоўваецца схема – контур нашай краіны).*
* Што нагадваюць вам абрысы Беларусі? *(Адказы дзяцей).*
* Хто можа назваць і паказаць вобласці з якіх складаецца РБ.
* Вось навіны краіны – гэта навіны любой вобласці РБ.
* Рабяты, а вы ведаеце хто такія суседзі? *(Адказы дзяцей).* Вось і у краін, дзяржаў таксама ёсць суседкі. Якія краіны – суседкі ёсць у Беларусі? *(Усе адказы суправаджаюцца паказам на карце).*
* Вось усе гэтыя краіны – суседкі і ёсць - краіны блізкага замежжа. А чаму так іх называюць? (*Бо размяшчаюцца блізка, каля Беларусі).*
* Які ж вынік мы можам зрабіць пра краіны дальняга замежжа, чаму іх так называюць? *(Таму што размяшчаюцца далёка ад мяжы Беларусі).*
* Назавіце, калі ведаеце, краіны дальняга замежжа.

**Гульня “Складзі карту”**

*(Рабятам прапаноўваецца вакол схемы – контура Беларусі прымацаваць па чарзе карткі з надпісамі краін – суседак).*

**Фізкультхвілінка** *(комплекс практыкаванняў для плечавога пояса****)***

**Агляд навін**

**Настаўнік:**

* Мы агучылі на якія групы будзем раздзяляць навіны, а цяпер успомнім, якія рубрыкі мы выдзяляем па змесце навін:
* Культура
* Эканоміка, палітыка
* Здароўе
* Надвор’е
* Сацыяльныя пытанні
* Здарэнні
* Хто першым жадае пачаць агляд навін?

*(Кожны вучань коратка агучвае навіны, якія былі падрыхтаваны, астатнія слухаюць і па падрыхтаваных пытаннях (прыкладных), задаюць выступоўцу, затым калектыўна адносяць навіны да той, ці іншай рубрыкі і групы).*

**Праблемнае пытанне**

**Настаўнік:**

* Для чаго нам неабходна ведаць навіны суседніх і дальніх краін?
* Паслухайце як на гэтае пытанне адказвае ў сваёй песні беларускі спявак Анатоль Ярмоленка :

Каб любіць Беларусь нашу мілую

Трэба ў розных краях пабываць,

Разумею цяпер чаму з выраю

Жураўлі на Палессе ляцяць.

* Вы згодны з гэтымі словамі?

**Работа з перыядычнымі выданнямі**

**Настаўнік:**

* Мы працавалі з навінамі атрыманымі з сеткі Інтэрнэт, а цяпер папрацуем з перыядычнымі выданнямі.
* Назавіце як называюцца вашы перыядычныя выданні і якія навіны можна тут прачытаць.

*(Кожная пара атрымоўвае заданне знайсці па загалоўках навіны культуры, палітыкі, навіны краін дальняга замежжа. Пасля сумеснай працы навіны агучваюцца і абмяркоўваюцца).*

**Творчая работа “Выдавецтва”**

**Настаўнік:**

* Адкуль да нас прыходзяць перыядычныя выданні? *(З выдавецтва).*
* Я прапаную вам пабыць у ролі выдавецтва і выдаць сваю газету з тымі навінамі, якія сёння прагучалі на занятку. Будзем працаваць у парах. *(Першапачаткова арганізуецца ўзнаўленне навін і выдзленых рубрык)*:
* **1 – ая пара працуе над загалоўкам;**
* **2 – ая пара працуе над рубрыкамі4**
* **3 – яя група размяшчае карткі з навінамі на аснове будучай газеты.**

*(Пасля выкананай работы праводзіцца калектыўнае агучванне назвы рубрык).*

**Падвядзенне вынікаў**

**Настаўнік:**

* Якія навіны больш спадабаліся?
* Якія навіны адсутнічалі на сённяшнім занятку?

**Паведамленне тэмы наступнай інфармацыйнай гадзіны**

**Настаўнік:**

*(Настаўнік дэманструе дзецям газету “Зорка”).*

* На наступным тыдні тэмай інфармацыйнай гадзіны будзе: “ У госці да газеты “Зорка”.
* Пастарайцеся за гэты час прачытаць якую-небудзь нататку з гэтай газеты. У дапамогу вам дзейнічае старонака на блогу “Рыхтуемся да інфармацыйнай гадзіны” (https://tatianatretijklass.blogspot.com/p/blog-page\_10.html).